Malatinský, Tomáš, minister hospodárstva SR (2014-01-31):
Ďakujem pekne. Vážená pani predsedajúca, vážené poslankyne, poslanci, vládny návrh zákona o výbušninách, výbušných predmetoch a munícii je prierezovým zákonom, na vypracovaní ktorého sa podieľalo ministerstvo hospodárstva vrátane Hlavného banského úradu a obvodných banských úradov a ďalej ministerstvo obrany a ministerstvo vnútra. Vychádza z doterajšej právnej úpravy platnej na území Slovenskej republiky, a to z tretej časti zákona č. 51/1988 Zb. o banskej činnosti, výbušninách a o štátnej banskej správe v znení neskorších predpisov, z vyhlášky Slovenského banského úradu č. 71/1988 Zb. o výbušninách v znení neskorších predpisov, ako aj zo smerníc Európskej únie a Európskeho spoločenstva č. 93/15 a smernice č. 2008/43 a nariadenia Európskeho parlamentu a Rady č. 1272/2008 a ďalších dokumentov. Opiera sa aj o správu Organizácie Spojených národov o nezákonnej výrobe výbušnín, nezákonnom obchodovaní s nimi a o ich používaní na kriminálne účely. Návrh zákona komplexne upravuje práva a povinnosti právnických osôb a fyzických osôb v oblasti výbušnín, výbušných predmetov a munície vrátane základných pravidiel na zaistenie bezpečnosti osôb a majetku. Člení sa celkom na päť častí, pričom prvá časť upravuje základné ustanovenia, druhá výbušniny, výbušné predmety a muníciu, tretia časť upravuje štátnu správu na úseku výbušnín, výbušných predmetov a munície, štvrtá časť sankcie a obsahom piatej časti sú spoločné prechodné a záverečné ustanovenia. Predloženým návrhom zákona ministerstvo podrobne upravuje skladovanie, prepravovanie a používanie výbušnín, výbušných predmetov a munície, podmienky vyhľadávania nevybuchnutej munície a taktiež výskum a technický rozvoj. Upravuje práva a povinnosti oprávnených osôb, ktoré podnikajú s výbušninami a výbušnými predmetmi, t. j. oprávnená osoba môže vyrábať a spracúvať výbušniny a výbušné predmety (pyrotechnické výrobky) len na základe povolenia vydaného Hlavným banským úradom. V týchto ustanoveniach sa premieta aj oznámenie Komisie, ktoré má za úlohu posilnenie bezpečnosti pri výrobe, vývoji, spracúvaní, výskume, pokusnej výrobe a skúšaní výbušnín, ich uskladňovania, zneškodňovania a ničenia alebo pri výrobe, výskume, vývoji, pokusnej výrobe, oprave, uskladňovaní, delaborácii a ničení munície a posilnenie kontroly pri nakladaní s výbušninami, s pyrotechnickými výrobkami a muníciou. V neposlednej miere upravuje aj zákaz po domácky vyrábať muníciu a jej časti zo široko dostupných chemikálií, nakoľko táto výroba predstavuje hrozbu rovnakého rozsahu ako komerčná munícia. Ďalej upravuje odbornú spôsobilosť na nakladanie s výbušninami, výbušnými predmetmi a muníciou a pôsobnosť štátnej správy na úseku výbušnín, výbušných predmetov a munície, ako aj sankcie a prechodné ustanovenia. Navrhovaná právna úprava je v súlade s Ústavou Slovenskej republiky a ostatnými zákonmi a medzinárodnými zmluvami, ktorými je Slovenská republika viazaná. Predkladaný návrh zákona nebude mať vplyv na rozpočet verejnej správy, na podnikateľské prostredie, na sociálne prostredie, na životné prostredie a bude mať pozitívny vplyv na informatizáciu spoločnosti. Vážený pán predsedajúci, vážené pani poslankyne, vážení páni poslanci, dovoľujem si vás požiadať o schválenie predloženého vládneho návrhu zákona.